- Mark
- ←
- 1
- →

Retir̃uhu Hin Iesu Kr̃isto
Mark
Mo Ulia
Puku Nike
Tamlohi hai la lo r̃omr̃omia lara John Mark natu mo ulia, hara sei Paul mo lavia hitahu na nona tiroma hahau (Acts 12.25). Mo ulia na sava vavahinau Iesu mo lo vaira: Tiroma Iesu mo vir̃oni tamlohi mo vati vara la usuria (1.16–20), moiso mo pa tapulo vai na hina mar̃urahi, mo titiu nar̃ihi na tanume sasati na tamlohi matea (1.21–28), mo tueni vepalihan Peter (1.30–31), vao tamlohi rojoa (1.32–34), peresi na tamlohi lepros matea (1.40–45), Iesu mo vai na hinau tari nike na suihan God.
Haratu la lo tiroma na Jew la r̃ohu hin Iesu mata nona retireti (2.2–3.6), ale la aleale malele vara la pa vilimateia hinia (11.18). Tanume sasati la hitevosahi na suihana, la levosahia vara enia Natun God tataholo, pani Iesu mo reti horora vara la sopo mele verea isana tamlohi hin rani atu.
R̃a er̃i hitea vara r̃omr̃omi tavera non Mark enia vara Iesu enia tamlohi matea mo lavi na rani r̃ilangi matan enia Jujuri atu sei God mo r̃ulea mo sinai na varama, enia Natuna tataholo (8.31–33; 9.30–31; 10.33–34), Tamlohi atu Pr̃ovet Daniel mo lo verea tuai jea moiso (Dan 7.14).
Hinahinau Hin Puku Akerihi
1. Reti Hin John Tamlohi Paptijo (1.1–8)
2. Paptijo Non Iesu, Tiapolo Mo Vaihitea (1.9–13)
3. Iesu Hin Galilee (1.14–9.50)
4. Iesu Mo Sahe Jerusalem (10.1–52)
5. Isoiso Rani Non Iesu (11.1–15.47)
6. Iesu Mo Mele Mauri (16.1–8)
7. Iesu Mo Pala (16.9–20)

1
John Tamlohi Paptijo
(Mt 3.1–12; Lk 3.1–18; Jn 1.19–28)
1 Harihi enia tapulo Retir̃uhu hin Iesu Kr̃isto, Natun God.
2 Sohen pr̃ovet Isaiah mo ulia mara,
‘Eh! Ko hitea? Na lo r̃ule na noku vahar̃ule vara i tiroma hiniho,
i pa vai na malele la tataholo matam.’ Mal 3.1
3 ‘Na jara hasetoho leona mo lo ulo mara:
Ha vasahi na malelen Moli God!
Ha tano na malelena i tataholo.’
Isa 40.3
4 Ale John mo pala, mo lo paptijo na tamlohi na jara hasetoho matan Judea, mo lo retivujavujangi isana tamlohi vara la lavi na paptijo mata posi na hehe matan vara Moli i r̃omira. 5 Ale tamlohi tari na lolon Judea peresi Jerusalem, la lo vano vara la hite John, ale enia mo lo paptijo hin la haratu la lo taviti na nora hehe na wai Jordan. 6 John mo ru na ruru la vaia na vulu camel, ale mo otioti na huri buluk; hana hinau enia hatpoha peresi na tau sugabag sei waina mo meji. 2 Ki 1.8
7 Ale mo lo retivujavujangi mara, “Tamlohi matea i pa mai hitahu hiniau mo aulu mo jeuau, enau na sopo tataholo vara a rautoho a lavi nar̃ihi na asi eve palona.
8 Enau na lo paptijo hin kamim na wai purongo, pani enia i pa paptijo hin kamim na Tanume Tapu.”
John Mo Paptijo Hin Iesu
(Mt 3.13–17; Lk 3.21–22)
9 Hin rani atu Iesu mo tai Nazareth na jara Galilee, mo mai atu ale John mo paptijo hinia na wai Jordan. 10 Iesu mara mo malue na lolo wai, vahatea purongo tuka mo roi, ale John mo hite Tanume Tapu mo sinai atano sohena vomahe matea, ale mo tatau hin Iesu. 11 Leon God na tuka mo reti mara, “Engko Natuku r̃uhur̃uhu, enau na opoiho mo tavera jea, na avulahi tavera hiniho.”
Tiapolo Mo Vaihite Iesu
(Mt 4.1–11; Lk 4.1–13)
12 Vahatea purongo, Tanume Tapu mo tiroma hin Iesu vara i sahe na jara hasetoho. 13 Iesu mo lo toho atu mata rani mo ngavulu vati, Setan mo lo vaihitea. Iesu mo lo toho peresi na maji jala hin jara atu, ale angelo non God la lo matahia.
Iesu Mo Tapulo Vavahinau
(Mt 4.12–17; Lk 4.14–15)
14 Mo sopo tuai, Supe Herod mo taurilati John, mo taua na ima r̃ilangi. Ale hitahuna, Iesu mo sivo Galilee, mo lo retivujavujangi na Retir̃uhu non God mara, 15 “Rani tataholo atu God mo lo vir̃onia mo mai moiso! Mauri atu God mo aulu hinia mo lo mai mariviti. Ha posi na nomim hehe, ale ha rasu Retir̃uhu nike!”
Mo Tovi Na Nona Tamlohi Mo Vati
(Mt 4.18–22; Lk 5.1–11)
16 Na rani matea, Iesu mo lo hahau usuri na pahisa tasin Galilee, mo hite Simon enia tasina Andrew, la lo pulahi na tara matea na tasi matan enira tamlohi aleale maji. 17 Ale mo verea isara mara, “Ha mai ha usuriau. Enau a pa vai kamim ha mai tamlohi aleale tamlohi.” 18 Vahatea purongo, la tinar̃ihi na nora tara la usuria.
19 Iesu mo mele hahau mo vano makomona, mo hite James natun Zebedee, enia tasina John la lo sakele na lolo botira, la lo tulai na nora tara. 20 Iesu mo tovira ale vahatea purongo la tinar̃ihi tamara Zebedee na lolo botira peresi na nona volitusi ale la usuria.
Tanume Sasati La Levosahi Iesu
(Lk 4.31–37)
21 Iesu tolu la tupu vati atu la sahe Capernaum, ale na Sabbath mo unu na ima lotu nona Jew, ale mo lo vujangira. 22 La haratu la lo tapurongo isana, la mar̃urahi tavera na nona vujangi, matan mo sopo vujangira sohena nora tamlohi vujangi mata leu matea pani sohena tamlohi matea nona vujangi mo sopo te retiusia matana.
23 Hin rani atu tamlohi matea tanume lumiha sasati matea mo lo toho hinia mo lo toho atu hin ima lotu atu, ale mo ulo isan Iesu mara, 24 “Iesu mara Nazareth, ko opoia vara o vai na sava isamam? Ko mai vara o komo kamam teni! Enau na levosahia vara engko hare, engko haratu mo tapu non God!”
25 Pani Iesu mo savurahia mara, “Ha! O toho malum! O malue isana nakerihi!” 26 Ale tanume lumiha sasati atu mo hisuhi r̃ilangi na epen tamlohi atu moiso mo ulo aulu mo malue hinia.
27 Tamlohi tari hin ima lotu atu la mar̃urahi, ale la lo usiusira hasera hinia lara, “Avei, sava nahai? Vujangi paro matea peresi na suiha vahatea mo pala! Ka hitea mo retileu isana tanume lumiha sasati, ale vahatea purongo la oloolo hinia.” 28 Ale vahatea purongo retin la nona suiha atu mo r̃alihi na jara tari Galilee.
Vepalihan Peter
(Mt 8.14–17; Lk 4.38–41)
29 Ale Iesu mo malue hin ima lotu atu, mo vano mo unu na iman Simon enia Andrew, enia tolu James enia John. 30 Ale vepalihan Simon mo lo juruvi na vatana matan mo sereia mo tavera, ale la verea isan Iesu. 31 Moiso Iesu mo mai mo tauri na limana mo saua mo sakele, ale seserei atu mo rovo hinia, ale mo tapulo tatamahuni na hara hinau.
32 Na ravravin rani atu, tamlohi la lavi na tamlohi rojo tari peresi la haratu tanume sasati la lo toho hinira la mai isan Iesu. 33 Tamlohi tari hin taon tavera atu la takonahi na mataruan ima atu. 34 Ale Iesu mo vai tihai na rojoa nona tamlohi matuvana, ale mo titiu nar̃ihi na tanume sasati matuvana. Mo sopo sile te masapa vara te tanume sasati i er̃i retireti matan enira la levosahia vara enia hare.
Iesu Mo Retivujavujangi Galilee
35 Na r̃alavuho jea mo pa lo r̃or̃oha, Iesu mo turu mo vano hasena na jara hasetoho matea vara i usiusi ea. 36 Ale Simon tolu la haratu la lo toho peresia la kilau alea, 37 ale la tapaia la verea isana lara, “Eh! Tamlohi tari la lo aleho.”
38 Pani Iesu mo r̃aramira mara, “R̃a malue! R̃a vano hin te vanua tinapua matan vara a er̃i retivujavujangi na Retir̃uhu isara sohena, matan enau na tai na tuka na sinai na varama matan hinau atu natu.”
39 Iesu mo unu role na jara tari Galilee, mo lo retivujavujangi na nora ima lotu, ale mo lo titiu nar̃ihi na tanume sasati.
Tamlohi Lepros Matea
(Mt 8.1–4; Lk 5.12–16)
40 Tamlohi lepros matea mo mai isan Iesu, mo papaohi isana mo usia r̃ilangi mara, “Vara o opoia, o er̃i vaiau a mele vokevoke.”
41 Iesu mo r̃omopoia mo tavera, ale mo tau na limana hinia mara, “Na opoia. O mele vokevoke!” 42 Vahatea purongo, lepros atu mo tihai, ale mo mele vokevoke. 43 Moiso Iesu mo reti r̃ilangi isana, ale mo r̃ulea vano mara, 44 “O tapurongo! O sopo vere te hinau isan tea, pani o vano o hase vujangiho isana pr̃is, ale o sile na nom otori sohen Moses mo retileu hinia matan vara la er̃i hitea vara ko mele vokevoke.” Lev 14.1–32
45 Pani mo turu mo vano mo lo sorahia, ale nona sorasora mo vano r̃alihi, ale mo vaia Iesu i sopo er̃i mele unu hin te taon tamlohi la sopo levosahia, pani mo lo toho na jara hasetoho ale tamlohi la lo mai na jara tari vara la tapaia atu.

- Mark
- ←
- 1
- →

© 2010 WBT